
בתוקף סמכותה לפי סעיפים 68 ו-88 לתקנון המועצות המקומיות (יהודה והשומרון), התשמ"א-1981, (להלן - התקנון), והואיל ולמועצה המקומית  אלפי מנשה יוענק רשיון על ידי ראש המנהל האזרחי לאזור יהודה והשומרון להקמת והפעלת מערכת תורן אזורי, ובכפוף לתנאים המפורטים ברשיון זה, מתקינה המועצה המקומית אלפי מנשה חוק עזר זה:
הגדרות
1. 	בחוק עזר זה - 
"אדם מטעם המועצה" - אדם שראש המועצה קבע בכתב שהוא אדם מטעם המועצה לענין הוראות חוק עזר זה;
"בעל נכס" -  אחד או יותר מאלה:
(1)	הבעל הרשום של הנכס;
(2)	אדם המקבל או הזכאי לקבל הכנסה מנכס או שהיה מקבלה אילו הנכס היה נותן הכנסה, בין בזכותו ובין כמורשה, כנאמן או כבא כוחו;
(3)	בעל דירה;
(4)	שוכר או שוכר משנה ששכר את הנכס לתקופה של עשר שנים ומעלה.
"מהנדס" -  אדם שמינתה המועצה למלא את תפקידי המהנדס, כולם או מקצתם.
"המועצה" - המועצה המקומית אלפי מנשה;
"מפקח" - אדם שראש המועצה מינה אותו בכתב למפקח לענין הוראות חוק עזר זה.
"מקלט טלויזיה" - מקלט טלויזיה או מקלט רדיו.
"נכס" -  כל בנין, בית, קרקע, וכל חלק מבנין, מבית ומקרקעין המהווים יחידת רישום נפרדת בספרי רישום המקרקעין למעט רחובות הנמצאים בתחום המועצה בהעדר רישום נפרד, כאשר יש חלוקה פנימית של הנכס, מכח הסכם בין הבעלים או בהתאם לתכנית בנין עיר, יראו כל חלוקה כאמור כנכס כמשמעותו בחוק עזר זה.
"ראש המועצה" - לרבות מי שראש המועצה העביר אליו בכתב את סמכויותיו לפי חוק עזר זה, כולן או מקצתן;
"רחוב" - לרבות דרך, כביש, שדרה, סמטה, משעול לרוכבים או להולכי רגל, ככר, חצר, טיילת, מבוי מפולש וכל מקום פתוח שהציבור משתמש בו או נוהג לעבור בו, או שהציבור נכנס אליו או רשאי להיכנס אליו.
"רשיון" - רשיון להקמת והפעלת מערכת תורן אזורי שניתן למועצה על ידי ראש המנהל האזרחי לאזור יהודה והשומרון.
"שנה" - תקופה שתחילתה ב-1 בינואר של כל שנה וסיומה ב - 31 בדצמבר של אותה שנה.
"תורן אזורי" - תוקן אזורי אשר הקמתו אושרה עקרונית ברשיון, ואשר הוקם בהתאם לאמור בתנאיו.
הקמת תורן אזורי וחיבור טלוויזיה אליו
2. 	(א)	הקימה המועצה או אדם מטעמה תורן אזורי בדין, רשאית המועצה או האדם מטעמה לחבר כל נכס שיש בו מקלט טלוויזיה לתורן אזורי, ולגבות את האגרות והתשלומים האחרים בעד החיבור לתורן אזורי והשימוש בו לפי השיעורים קבועים[endnoteRef:1] ברשיון, לאחר שנשלחה למחזיק במקלט הטלוויזיה שחובר או שיחובר לתורן אזורי, הודעה חתומה בידי ראש המועצה על הכוונה לחבר את מקלט הטלויזיה לתורן אזורי. [1:  כך נכתב במקור.] 

(ב)	ביקש בעל נכס לא להתחבר לתורן אזורי ישלח על כך הודעה לראש המועצה תוך 7 ימים מיום שנמסרה ההודעה על הכוונה לחבר את מקלט הטלוויזיה לתורן אזורי, כאמור בסעיף קטן (א).
מסגרת התשלומים
3. 	(א)	בעד חיבור מקלט טלוויזיה לתורן אזורי ובעד העברת שידורי טלוויזיה הנקלטים מן האויר ומועברים באמצעות התורן האזורי, ישלם המחזיק במקלט טלוויזיה למועצה או לאדם מטעמה את התעריפים הקבועים בנספח ה' לרשיון.
(ב)	המועצה תפרסם ברבים את התעריפים כאמור בסעיף קטן (א), וכן תמסור אותם לכל מחזיק במקלט טלויזיה המבקש להתחבר לתורן אזורי; התעריפים יצוינו בכל חוזה מיוחד עם מחזיק במקלט טלוויזיה, והכל בהתאם לקבוע בסעיף 61 ברשיון.
(ג)	חובר מקלט טלויזיה לתורן אזורי והמחזיק במקלט הטלוויזיה לא שילם את התשלומים בעד החיבור, ישלם המחזיק במקלט הטלויזיה את התשלומים לא יאוחר מ - 7 ימים מיום החיבור.
(ד)	מחזיק במקלט טלויזיה אשר חובר לתורן אזורי ישלם דמי מינוי חודשיים בשיעורים הקבועים בנספח ה' לרשיון.
(ה)	דמי מינוי ישולמו עד יום 10 בחודש שבעדו הם משתלמים.
בדיקת החיבור והתיקון
4. 	מחזיק במקלט טלויזיה ששילם למועצה או לאדם מטעמה את התעריפים כאמור בסעיף 3, ושיש לו יסוד לחשוש שחיבור מקלט טלוויזיה לתורן אזורי אינו פועל כהלכה, רשאי לדרוש בדיקת הדבר; בדיקת החיבור והתיקון יעשו בידי המועצה או אדם מטעמה, לפי הענין ועל חשבונם.
החזקת תורן אזורי
5. 	המועצה ועד הישוב או אדם מטעמה שהקימו תורן יהיו אחראים להחזקתו ולהחלפתו באופן תקין, ולצורך זה הם יבדקו, יתקנו ויחליפו כל אבזר בתורן אזורי על חשבונם.
הבעלות על תורן אזורי ועל אבזרים
6. 	(א)	תורן אזורי הוא רכוש המועצה או רכושו של אדם אחר מטעמו, לפי העניין.
(ב)	לא יותקן, לא ייבדק, לא יוחלף ולא יוסר כל אבזר בתורן אזורי, אלא בידי המועצה / ועד הישוב * או על ידי אדם מטעמה, לפי העניין.
(ג)	לא יבדוק אדם, לא יחליף, לא יסיר, לא ישחית, לא ישבור ולא יקלקל כל תורן אזורי וכל אבזר בתורן אזורי.
סמכויות
7. 	בהתקנת תורן אזורי רשאית המועצה / ועד הישוב * או אדם מטעמה - 
(1)	להניח צינורות וכבלים מתחת לכל רחוב;
(2)	לבצע כל עבודה במבנה או במתקן שמתחת לרחוב, לרבות הריסתם, הכל במידה הדרושה להסרת מכשולים להתקנת תורן אזורי;
(3)	להניח צינורות וכבלים המחברים נכס לתורן אזורי, ולהעביר את הצינורות והכבלים דרך כל קרקע או מתחתה, וכן להעבירם צמוד לקירות החיצוניים של הנכס, לאחר מתן הודעה על כך בכתב לבעלי הנכסים או  למחזיקים בהם.
סמכות  כניסה
8. 	(א)	ראש המועצה, מהנדס או מפקח או כל עובד מועצה שנתמנה לצורך חוק עזר זה, רשאים בכל עת סבירה להכנס לכל נכס או כל מקום אחר בתחום המועצה כדי לבצע כל עבודה לפי חוק עזר זה, בין בעצמם ובין באמצעות שליחיהם ופועליהם.
(ב)	לא יפריע אדם לראש המועצה, למהנדס, למפקח, ולכל עובד מועצה כאמור בסעיף קטן (א), ולשליחיהם ולפועליהם, ולא ימנע אותם מהשתמש בסמכויותיהם ותפקידיהם לפי חוק עזר זה.
דרישה לביצוע עבודות
9. 	(א)	ראש המועצה, מהנדס, מ פקח או עובד מועצה כאמור בסעיף 8, רשאים לדרוש בכתב ממי שעשה מעשה בניגוד להוראות חוק עזר זה, לבצע כל עבודה הדרושה להחזרת המצב לקדמותו.
(ב)	בהודעה לפי סעיף קטן (א) יצויינו התנאים, הפרטים והדרכים לביצוע העבודה וכן התקופה שבה יש לבצעה.
(ג)	מי שקיבל הודעה כאמור, חייב למלא אחריה תוך התקופה שנקבעה בה.
התקשרות בחוזה
10. 	המועצה או אדם מטעמה רשאים להתקשר בחוזה מיוחד עם מחזיק במקלט טלוויזיה המבקש להתחבר לתורן אזורי או שחובר לתורן אזורי, ולקבוע בו תנאים.
ניתוק החיבור וחידושו
11. 	(א)	מחזיק במקלט טלוויזיה שלא סילק במועד את הסכומים שהוא חייב בהם לפי הוראות חוק עזר זה, רשאית המועצה או אדם מטעמה, לנתק את החיבור מתורן אזורי, לאחר שנמסרה לחייב התראה על כך, שבה נדרש לשלם את החוב תוך 7 ימים מיום מסירת ההתראה, והוא לא שילם את החוב כפי שנדרש כאמור.
(ב)	חיבור שנותק לא יחודש אלא לאחר תשלום כל הסכומים המגיעים מהמחזיק במקלט הטלויזיה שנותק לו החיבור
מסירת הודעות
12. 	מסירת הודעה לפי חוק עזר זה תהא כדין, אם נמסרה לידי האדם שאליו היא מכוונת, או נמסרה במקום  מגוריו או מקום עסקיו הרגילים או הידועים לאחרונה לאחד מבני משפחתו הבוגרים, או לידי כל אדם בוגר העובד או המועסק שם, או נשלחה בדואר במכתב רשום הערוך אל אותו אדם לפי מען מקום מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה כדין אם הוצגה ההודעה במקום בולט באחד המקומות האמורים או על הנכס שבו דנה ההודעה, או פורסמה בשני עיתונים יומיים לפחות הנפוצים בתחום המועצה, שאחד מהם לפחות הוא בשפה העברית.
עונשים
13.	העובר על הוראה מהוראות חוק עזר זה, דינו - קנס 80,000 שקלים חדשים, ואם היתה העבירה נמשכת - קנס נוסף בסך 3,200 שקלים חדשים לכל יום שבו נמשכת העבירה לאחר שנמסרה לו הודעה בכתב מאת ראש המועצה או לאחר הרשעתו.
תחילת תוקף
14. 	תחילת תוקפו של חוק עזר זה ביום פרסומו.
השם
15. 	חוק עזר זה ייקרא "חוק עזר לאלפי מנשה (תורן אזורי לאנטנות טלוויזיה), התשנ"ד-1993".



נתקבל, 7.12.1993

שלמה קטן
ראש המועצה המקומית 
אלפי מנשה
